རྐང་ལག་ཁ་ནད་ཀྱི་ནད་རྟགས་རྒྱུན་པར་ཅུང་ཡང་ཞིང་།ཉིན་བདུན་ནས་བཅུ་ཙམ་འགོར་རྗེས་རང་ཤུགས་ཀྱིས་དྲག་འགྲོ་བ་ཞིག་རེད།བྱིས་པར་ནད་དེ་ཐོག་མར་འབྱུང་སྐབས་ཚ་རྒྱག་པ་དང་ཟས་ཟ་མར་ཡི་ག་མེད་པ།ཐང་ཆད་པ་དང་མིད་པ་ན་བ་བཅས་འབྱུང་།ཚ་བརྒྱབ་ནས་ཉིན་གཅིག་ནས་གཉིས་ཙམ་འགོར་རྗེས།ལྕེ་དང་སོ་རྙིལ།འགྲམ་པའི་ནང་ངོས་སོགས་ཁའི་ནང་དུ་ཆུ་བུར་འབུད་པ་དང་།ན་ཟུག་ལངས་པ་ཡིན།ཐོག་མར་ཁའི་ནང་དུ་དམར་ཐིག་ཆུང་ཆུང་འབྱུང་བ་དང་དེ་ནས་རིམ་གྱིས་ཆུ་བུར་དུ་གྱུར་ནས་རལ་རྡོལ་འབྱུང་བ་ཡིན།དེ་ལས་གཞན།བྱིས་པ་མང་ཆེ་བའི་ལག་མཐིལ་དང་རྐང་མཐིལ་དུ་པགས་འབྲུམ་འབྱུང་ཞིང་།པགས་འབྲུམ་དེ་ལ་ཟ་འཕྲུག་མི་ལངས་ལ།པགས་འབྲུམ་ལ་ལར་ད་དུང་ཆུ་བུར་རྒྱག་སྲིད།གནས་གཞན་སྟེ་དཔེར་ན་འཕོངས་ངོས་དང་པུས་མོ།གྲུ་མོ།ལུས་ཐོག་བཅས་སུ་པགས་འབྲུམ་འབྱུང་བའང་ཡོད།